חברת מארוול האמריקאית הודיעה היום כי היא רוכשת את חברת הסטארט אפ הישראלית רדלן מקבוצת רד. מארוול, המחזיקה כעת ב-9% מרדלן, תרכוש את שארית החברה בעסקה משולבת של מזומן ומניות, ששוויה מסתכם ב-49.7 מיליון דולר - המשקף לחברה שווי שוק של כ-54 מיליון דולר.
עבור מארוול מדובר ברכישה "ישראלית" שנייה, שכן באוקטובר 2000 היא רכשה את חברת גליליאו הישראלית.
רדלן נוסדה ב-1998 על ידי האחים יהודה וזהר זיסאפל במסגרת קבוצת רד. החברה עוסקת בפיתוח פתרונות תוכנה ומערכות הפעלה למערכות תקשורת. החברה גייסה עד כה כ-40 מיליון דולר. 30 מיליון דולר מתוכם גויסו בינואר 2001 מפיטנגו, פורמולה ונצ'רס, UBS קפיטל והרבורווסט, לפי שווי חברה של כ-100 מיליון דולר אחרי הכסף.
מנכ"ל החברה, יעקב צנקל, אמר בעבר כי לרדלן צבר הזמנות של למעלה מ-30 מיליון דולר. הכנסותיה ב-2002 מוערכות בכ-8 מיליון דולר. על לקוחותיה ושותפיה נמנות החברות אלקטל, לוסנט, מרקוני, מרוול, ברודקום, גלילאו MMC ועוד. החברה חתמה לאחרונה על הסכם המוערך בכ-6 מיליון דולר עם ענקית המחשבים האמריקאית דל.
החברה מעסיקה כיום כ-150 עובדים במשרדיה בתל אביב, טקסס וקליפורניה.